Page:Underwoods, Stevenson, 1887.djvu/125

Rh An' whiles, at orra times, keeks out,

Sees what puir mankind are about;

An' if He can, I've little doubt,

Upsets their plans;

He hates a' mankind, brainch and root,

An a' that's man's.

An' whiles, whan they tak heart again,

An' life i' the sun looks braw an' plain,

Doun comes a jaw o' droukin' rain

Upon their honours—

God sends a spate outower the plain,

Or mebbe thun'ers.

Lord safe us, life's an unco thing!

Simmer an' Winter, Yule an' Spring,

The damned, dour-heartit seasons bring

A feck o' trouble.

I wadnae try't to be a king—

No, nor for double.